Source: http://www.raamatupidaja.ee/uudised/2009/11/05/riigikohus-tegi-teedrajava-otsuse-maksuvaidlustes
Timestamp: 2019-01-19 13:06:55+00:00
Document Index: 4612204

Matched Legal Cases: ['Riigikohus ', 'Riigikohus ', 'Kohus ', '§ 84', '§ 84', 'Riigikohus ']

Riigikohus tegi teedrajava otsuse maksuvaidlustes - Raamatupidaja
05. november 2009 10:07
Riigikohtu avaldatud otsuse kohaselt ei saa vaadelda eraisiku poolt talle kuuluvasse ettevõttesse aktsiatega tehtud mitterahalist sissemakset kui katset vältida tulumaksukohustust.
Riigikohus halduskolleegium leidis oma eile avaldatud otsuses, et OÜ Lenne osaniku Urmas Leemani käitumises, mis seisnes OÜ-le Lenne mitterahalise sissemakse tegemises Hansapanga aktsiatega, ei ole kuritarvituse tunnuseid tuvastatud.
"Kuna vaadeldaval mitterahalise sissemakse tegemisel oli majanduslik sisu olemas, siis ei ole kuritarvituse tunnuseid tuvastatud," märgib riigikohus. "OÜ Lenne poolt aktsiate võõrandamisest saadud tulu käsitamine Urmas Leemani tuluna pole põhjendatud."
Kohus rõhutas ka, et vahet tuleb teha isiku poolt seaduslikul maksuobjekti tekkimise lubatud vältimisel ja MKS § 84 kohaldamise aluseks oleval maksudest kõrvalehoidumisel. MKS § 84 eeldab õiguse kujundusvõimaluste kuritarvitamist. Riigikohus möönas järjekordselt, et õigusselgus oleks paremini tagatud, kui õiguse kujundusvõimaluste kuritarvitamise eeldused oleksid sätestatud seadusega või määrusega.
IMG Advokaadibüroo maksujurist Ivo Raudjärv ütles, et riigikohtu lahendil on olulisi kokkupuutepunkte metsafirma Sylvester endiste omanike maksuvaidlusega ning samuti Hansapanga endise juhi Indrek Neivelti maksuvaidlusega.
URL: http://www.raamatupidaja.ee/uudised/2009/11/05/riigikohus-tegi-teedrajava-otsuse-maksuvaidlustes